K **teroristickému útoku v Bratislave 12. októbra 2022** došlo krátko po 19:00 hodine pred LGBT kaviarňou Tepláreň na Zámockej ulici v Bratislave. Páchateľ pri ňom úkladne zavraždil dve obete vo veku do tridsať rokov a postrelil jednu osobu. Zavraždený Juraj Vankulič a Matúš Horváth. Na druhý deň bolo nájdené mŕtve telo páchateľa. Predpokladaným motívom zločinu bola nenávisť voči skupine osôb a jednotlivcovi pre ich skutočnú alebo domnelú sexuálnu orientáciu. Čin bol 17. októbra prekvalifikovaný z vraždy na obzvlášť závažný zločin teroristického útoku.

Útok
----

### Priebeh

Budova na Zámockej ulici 7074/30, pred ktorou došlo k streľbe. Vrah sa schovával vo výklenku zachytenom na pravom okraji fotografie.
Ku zločinu došlo pred budovou na Zámockej ulici 7074/30 v mestskej časti Bratislava-Staré Mesto, kde sídli LGBTI bar Tepláreň. Podľa Hospodárskych novín, ktoré vychádzali z kamerového záznamu, sa páchateľ krátko po 18:35 postavil niekoľko metrov od vchodu do podniku, do výklenku susedného vchodu budovy (vchod do podniku Nervosa), kde čakal desiatky minút. Bol odetý takmer celý v čiernom, s čiapkou na hlave a rúškom na tvári. O 19:09 vytiahol zbraň s laserovým zameriavačom a začal strieľať na osoby pred podnikom, vykračujúc smerom k podniku. Po ôsmich výstreloch sa vrátil do výklenku, kde si zrejme vymenil zásobník, vrátil sa k obetiam a v streľbe pokračoval niekoľkými ďalšími ranami. Streľbou zasiahol dvoch mužov, ktorí sedeli na lavičke pred podnikom. Jeden padol priamo na mieste, druhému sa podarilo priblížiť k vchodu do podniku, kde ho však útočník dobehol. Páchateľ pri tom do nohy postrelil aj čašníčku podniku. Po svojom čine, ktorý trval necelú polminútu, utiekol na západ, smerom na Palisády k parčíku pri križovatke Zámockej a Škarniclovej ulice. Podľa očitých svedkov padlo pred podnikom približne desať výstrelov.

O 19:12 bolo prijaté oznámenie o streľbe na tiesňovú linku 112. Podľa prvého viceprezidenta Policajného zboru plk. Mgr. Branka Kišša prví policajti na miesto činu dorazili asi štyri minúty po spáchaní skutku. O 19:32 boli na miesto činu vyslaní príslušníci Národnej kriminálnej agentúry Prezídia Policajného zboru (NAKA PPZ). Po prvotnej obhliadke a analýze dôkazov na mieste činu konštatovali podozrenie z úkladnej vraždy, preto prípad prevzal vyšetrovateľ NAKA PPZ, ktorý začal trestné stíhanie vo veci obzvlášť závažného zločinu úkladnej vraždy podľa § 144 ods. 1 a ods. 2 písm. b) Trestného zákona v časti štádia pokusu podľa § 14 Trestného zákona. O udalosti bol okamžite informovaný prokurátor Úradu špeciálnej prokuratúry Daniel Lipšic.

Polícia spustila po útoku rozsiahlu pátraciu akciu, v rámci ktorej uzavrela viacero ulíc v okolí Palisád, prehľadávala nábrežie Dunaja pri Moste SNP a nasadila člny aj vrtuľník. Nasadení boli príslušníci NAKA PPZ (národná protiteroristická jednotka NAKA PPZ, zásahová skupina NAKA PPZ), príslušníci Útvaru osobitného určenia PPZ a do pohotovosti boli uvedené Pohotovostné policajné útvary Trnava, Nitra a Trenčín.

V spolupráci so Slovenskou informačnou službou sa o 22:32 podarilo zistiť totožnosť páchateľa. Krátko po 23:00 polícia vykonala zásah, pri ktorom na križovatke Obchodnej a Poštovej ulice zadržala jedného muža, nešlo však o páchateľa.

Páchateľ prišiel po útoku domov k rodičom, kde si vymenil jednu zbraň za druhú. Rodičia získali vedomosť o skutku ich syna, avšak túto skutočnosť neohlásili polícii. Páchateľ napísal aj list na rozlúčku a potom z domu odišiel s inou zbraňou. Denník N uviedol, že útočník sa pravdepodobne celú noc potuloval okolo Kramárov a v blízkom lesoparku. V oblasti, kde spáchal samovraždu, bol večer doručiť nejaké veci kamarátke. Krátko po polnoci totiž komunikoval na Twitteri a na portáli 4chan. Na základe informácií, ktoré polícia zistila, boli počas noci prijaté ďalšie opatrenia na zaistenie bezpečnosti ďalších osôb a objektov, ktoré mohli byť cieľom útoku, pričom išlo predovšetkým o objekty so zvýšeným výskytom osôb židovskej národnosti a osôb z LGBT komunity.

Páchateľ bol nájdený mŕtvy nasledujúci deň v ranných hodinách v blízkosti budovy Ministerstva školstva pri Jaskovom rade. Pravdepodobná príčina smrti je strelné poranenie v oblasti hlavy, pričom sa predpokladá samovražda. Polícia o nájdení tela páchateľa informovala na Facebooku o 7:57 ráno.

Vyšetrovateľ intenzívne spolupracoval s FBI, Europolom a s okolitými krajinami v rámci Európskej únie.

### Motív činu

Páchateľom bol 19-ročný muž z Bratislavy, ktorý na trestnú činnosť použil pištoľ kalibru .45 ACP s laserovým zameriavaním, ktorá bola v legálnej držbe jeho rodinného príslušníka, rovnako ako aj druhá zbraň, s ktorou pravdepodobne spáchal samovraždu. Vyšetrovateľ Národnej kriminálnej agentúry na základe analýzy vykonaných dôkazov zmenil právnu kvalifikáciu vyšetrovaného skutku na obzvlášť závažný zločin spáchaný z osobitného motívu, a to z nenávisti voči skupine osôb a jednotlivcovi pre ich skutočnú alebo domnelú sexuálnu orientáciu. Z vyšetrovania nevyplynulo, že by sa podozrivý poznal s poškodeným. Podľa riaditeľa NAKA plk. Mgr. Ľubomíra Daňka: „Nie je vylúčené, že vzhľadom k doposiaľ získaným dôkazom, ktoré sú ešte predmetom analýzy, dôjde k prekvalifikovaniu skutku, a to na trestný čin terorizmu."

Primárnym cieľom mladého teroristu bol vtedajší premiér Eduard Heger. V zápisníku mal viacero mien politikov, ale chodil len k bydlisku bývalého premiéra Hegera. „Nešlo o osobu Eduarda Hegera, ale o to, že bol v tom čase predsedom vlády," povedal po skončení vyšetrovania v januári 2024 špeciálny prokurátor Lipšic. Podľa Lipšica zrejme očakával, že by prípadná likvidácia vyvolala taký ohlas, že by sa mohol zmeniť spoločenský poriadok.

Páchateľ komunikoval s linkou dôvery 10. októbra 2022 – dva dni pred spáchaním skutku. Uviedol: „Musím zomrieť, ale mám veľký strach." Z linky dôvery sa však s útočníkom nedokázali skontaktovať, nepoznali jeho identitu.

Približne päť hodín pred streľbou páchateľ na Twitteri zverejnil 65-stranový manifest s rasistickým, antisemitským a homofóbnym obsahom vyzývajúcim na násilie proti židom a LGBTI osobám. V manifeste za svoje vzory mimo iných označil krajne pravicového teroristu Andersa Breivika (páchateľ teroristických útokov v Nórsku v roku 2011), útočníka na mešitu v Christchurchi na Novom Zélande a popredného organizátora holokaustu dôstojníka SS Adolfa Eichmanna. 

Podľa informácií z 12. októbra 2023 (rok po útoku) by sa vyšetrovanie malo skončiť „do mesiaca". Koncom roka bolo vyšetrovanie zastavené, čo sa stalo právoplatným 9. januára 2024.

V prípade bol za vinného uznaný príbuzný strelca a to zo „spáchanie priestupku v podobe nezabezpečenia strelnej zbrane pred neoprávneným zneužitím", ako dôsledok mu bol odňatý zbrojný pas. Rodičia neboli trestne stíhaní.

### Analýzy po útoku

Bezpečnostný analytik *Radovan Bránik* na základe páchateľovho manifestu zhodnotil, že queer podnik mal byť len jedným z cieľov, nakoľko útočník plánoval tiež útok na ortodoxných židov.

Podľa vyjadrení NAKA z 18. októbra 2022 mal byť strelcovým primárnym cieľom premiér Eduard Heger, o deň neskôr bolo medializované, že cieľom mal byť aj bývalý minister školstva, Branislav Gröhling, bývalý premiér Robert Fico a politológ Grigorij Mesežnikov.

Podľa historika Mateja Medveckého doteraz medializované informácie naznačujú, že páchateľ bol prívržencov militantného akceleracionizmu, ktorý je najnovším stupňom vývoja najradikálnejšej časti pravicovoextrémistickej scény. Ide o „súbor taktických postupov a stratégií, ktoré majú vytvoriť tlak a zhoršiť latentné sociálne rozdiely, často prostredníctvom násilia, a tak urýchliť kolaps spoločnosti", čo má smerovať „k chaosu a tzv. rasovej očiste, z ktorej podľa ich názoru má vzísť nový poriadok".

### Medializácia

O prípade ako prvý informoval Policajný zbor prostredníctvom Facebooku o 19:48. Neskôr polícia upresnila počet obetí. Obsiahlejšie výsledky vyšetrovania prezentoval Policajný zbor a Úrad špeciálnej prokuratúry na tlačovej konferencii poobede 14. októbra. Krátko po čine sa začali šíriť hoaxy, napríklad, že páchateľ zastrelil svojho bývalého partnera a útok bol zo žiarlivosti. Proti týmto tvrdeniam však svedčí páchateľov list na rozlúčku či manifest.

### Rekvalifikácia z vraždy na teroristický útok

Streľba bola 17. októbra 2022 prekvalifikovaná na teroristický útok. „Vyšetrovateľ Národnej kriminálnej agentúry po konzultácii so špeciálnym prokurátorom zmenil právnu kvalifikáciu skutku streľby na Zámockej ulici v Bratislave na obzvlášť závažný zločin teroristického útoku," oznámila hovorkyňa Generálnej prokuratúry SR *Jana Tökölyová*. Podľa špeciálneho prokurátora Daniela Lipšica budú orgány činné v trestnom konaní postupovať razantne. Jedna z foriem účasti na terorizme je verejné schvaľovanie teroristického útoku, za ktoré hrozí trest odňatia slobody na tri až desať rokov.

V piatok, 21. októbra 2022 NAKA oznámila, že zadržala študenta strednej školy z Bratislavy, ktorý verejne schvaľoval tento teroristický útok. Hrozí mu za to trest odňatia slobody na tri až desať rokov. 22. októbra stredoškoláka obvinili zo spoluúčasti na terorizme. V rovnaký deň bola v súvislosti s týmto prípadom obvinená zo spoluúčasti na terorizme aj ďalšia neplnoletá osoba, B. B. ktorá taktiež navštevuje bližšie nešpecifikovanú strednú školu v Bratislave.

Podľa profesora *Rogera Griffina* z University of Oxford je medzi zločinom z nenávisti a terorizmom rozdiel ten, že pri terorizme je východiskom ideológia. Tá sa dá nájsť v útočníkovom manifeste. Na rozdiel poskytol tento príklad: „Ak by teraz niekto v Bratislave napadol imigranta, ide zrejme o zločin z nenávisti. Ak by napadnutím chcel útočník vyslať signál iným, spoločnosti s cieľom zmeniť spoločenské alebo politické pomery, išlo by o terorizmus." Politológ *Jan Charvát* rozdiel vysvetlil takto: „Útočník sa snaží manifestom vysvetliť, že nemá duševnú poruchu, že nejde o násilie pre násilie, ale že v skutočnosti ide o politický boj, ktorého cieľom je v tomto prípade oslobodenie bielej rasy, ktorá je vystavená kľúčovému útoku zo strany Židov."

15. januára 2024 na Špecializovanom trestnom súde začal proces s Jozefom B. ktorý je obvinený z verejného schvaľovania útoku, čoho sa dopustil keď na sociálnej sieti uviedol: „Ľutujem toho nebohého strelca, že nevystrieľal celý bar."

Obete
-----

Snímky obetí na spomienkovom podujatí v Brne 13. októbra 2022.
Obeťami boli dve osoby vo veku do 30 rokov, pôvodne boli identifikované ako muži.

### Matúš Horváth

Matúš Horváth, pochádzajúci z Vrakuni, bol 23-ročný študent Filozofickej fakulty Univerzity Komenského v Bratislave, ktorý v podniku pracoval. Univerzita Komenského vyjadrila sústrasť pozostalým a zriadila kondolenčnú knihu v budove univerzity. Na univerzite študoval čínštinu. Horváth bol bisexuál. V Teplárni ako čašník pracoval len mesiac. Okrem toho rád maľoval.

### Juraj Vankulič

Juraj Vankulič zomrel vo veku 27 rokov. Bol nebinárna osoba. Pracoval v obchode. Denník N o ňom píše: „Ľudia z Teplárne ho poznali ako šoumena a extrovertnú ikonu Teplárne". Bol to „skvelý tanečník", v Teplárni robil vystúpenia a dvakrát zorganizoval kvíz, robil lip sync. Pracoval v obchode H&M a mal zmysel pre módu. Raz sa obliekol ako muž, potom si zobral ženskú sukňu a inokedy sa jeho oblečenie nedalo zaškatuľkovať ani do jednej z týchto kategórií."

Reakcie
-------

### Štátni a politickí predstavitelia

Útok odsúdili viacerí politickí predstavitelia vrátane primátora Bratislavy Matúša Valla, starostky mestskej časti Staré Mesto Zuzany Aufrichtovej, ministra vnútra Romana Mikulca a predsedu vlády Eduarda Hegera. Prezidentka Zuzana Čaputová poukázala na pravdepodobný nenávistný motív činu a uviedla, že táto nenávisť voči menšinám je už dlhodobo živená „hlúpymi a nezodpovednými výrokmi politikov", ktorých vyzvala, aby s nenávistnou rétorikou prestali „kým nebude stáť ďalšie [životy]."

Spomedzi zahraničných štátnych a politických predstaviteľov sústrasť pozostalým obetí vyjadril český premiér Petr Fiala. Český minister vnútra Vít Rakušan zároveň dodal, že v slušnej spoločnosti nie je miesto ani „pre neodôvodnenú diskrimináciu LGBT ľudí". Útok odsúdila aj predsedníčka Európskej komisie Ursula von der Leyenová a povedala, že „musíme ochraňovať komunitu LGBTIQ".

V pondelok 17. októbra slovenský europoslanec a podpredseda Európskeho parlamentu Michal Šimečka informoval, že EP bude reagovať na útok zaradením do rokovacieho programu počas týždňa rokovanie o návrhu rezolúcie, ktorá odsudzuje zločiny z nenávisti voči LGBTI+ ľuďom v Európe. Za Šimečkov návrh na zmenu programu schôdze EP hlasovalo 325 z 367 europoslancov.

### Popredné médiá

Šéfredaktorka denníka SME Beata Balogová vo svojom komentári okrem iného spomenula, že súčasťou Národnej rady SR sú poslanci, „ktorí by zatvárali homosexuálov do ozdravovní". Šéfredaktor Denníka N Matúš Kostolný túto udalosť vo svojom komentári prirovnal k vražde Jána Kuciaka a Martiny Kušnírovej, pričom vyzval, aby sa spoločnosť rázne postavila proti tým politikom, „ktorí šírili nenávistné reči o menšinách". Odsúdil hlavne spoluprácu menšinovej vlády Eduarda Hegera s poslancami, ktorí boli zvolení na kandidátnej listine Ľudovej strany Naše Slovensko (Tomáš Taraba, Štefan a Filip Kuffa) a Slovenskú informačnú službu za to, že útočníka neodhalila počas príprav činu.

Šéfredaktor Konzervatívneho denníka Postoj Martin Hanus vyzval štát na konkrétne kroky na ochranu homosexuálov, ale dodal, že by v dôsledku tragédie nemala byť „legitímna kritika hnutia" LGBTI stotožňovaná s tými, ktorí sa voči tejto komunite správajú nenávistne. Redaktorka denníka Postoj Eva Čobejová relativizuje zameranie útoku proti LGBT nasledovnými tvrdeniami: *„Do tejto verzie udalostí sa celkom nehodí to, že Krajčík mal ako prvý cieľ predsedu vlády Hegera, ktorý nie je ani žid, ani LGBTI+. … V prvom rade mu išlo o vplyvných ľudí, politikov, ale aj o umelcov, bankárov, novinárov. Paradoxne, ľudia z LGBTI+ komunity nepatrili na najvyššie priečky jeho záujmu. No boli najľahšie dosiahnuteľní, preto sa stali obeťami práve oni. … Tí dvaja mladí ľudia zo Zámockej sa stali obeťami muža, ktorý sa inšpiroval konšpiračnými zvrhlými ideológiami na Západe, pre ktoré sme nepriateľmi takmer všetci…"*

### Spoločenská odozva

13. októbra sa uskutočnili verejné zhromaždenia na podporu LGBTI komunity na Námestí SNP v Bratislave a na Hlavnej ulici v Košiciach. Aktivisti na Námestí SNP vyzvali vládu, aby bezodkladne zaviedla opatrenia v školstve na podporu pedagógov a vzdelávanie detí k ľudskosti a inkluzívnemu prístupu k životu.

14. októbra sa konal pochod proti nenávisti voči LGBTI komunite, ktorý organizovali Bratislavské kultúrne a informačné stredisko, Nomantinels divadlo, Iniciatíva Inakosť a ďalšie subjekty. Dav sa zišiel na Zámockej ulici pred Teplárňou a neskôr prešiel na Námestie SNP, kde podujatie pokračovalo príhovormi rečníkov. Príhovor mali majiteľ podniku Tepláreň Roman Samotný, prezidentka Zuzana Čaputová, europoslanec a predseda Progresívneho Slovenska Michal Šimečka, Vladimír Šucha z Európskej komisie, primátor Bratislavy Matúš Vallo, predseda Bratislavského kraja Juraj Droba a komik Fero Joke, ktorého sprevádzali viacerí herci. Na záver mal vystúpenie spevák Adam Pavlovčin. Na podujatí sa podľa odhadov zhromaždilo okolo 15-tisíc ľudí.

15. októbra sa v Bratislave konala demonštrácia s názvom Zostávame v uliciach - Antifašistický pochod mestom. Protest sa najprv začal vystúpením rečníkov na Námestí SNP a neskôr sa dav presunul pred budovu parlamentu.

Pochod proti násiliu na LGBT+ ľuďoch, Praha, 21.10.2022
21. októbra bol zorganizovaný pochod proti násiliu na LGBT+ ľuďoch v šiestich českých mestách. Pochod v Prahe viedol transparent s nápisom "Všichni jsme Tepláreň" a navštívili ho stovky ľudí. Pochod bol zakončený pred slovenskou ambasádou v pražskom Bubenči.

### Kultúrne odozvy

V novembri 2022 sa bude konať festival Slovenská Tepláreň. Je iniciatívou Festivalu Pohoda, Romana Samotného z Teplárne a iných partnerov. Jeho cieľom je „vyjadriť koncertmi pre Matúša a Juraja spolupatričnosť s ich blízkymi i podporu LGBTI+ ľuďom". V rámci festivalu sa uskutoční aj diskusná séria Tepláreň Nahlas, ktorá bude pokračovať aj po festivale.

13. ročník festivalu Dúhový PRIDE Bratislava v roku 2023 reflektoval teroristický útok. Jeho heslom je „hrdí a nezničiteľní". Novým symbolom je tiež dúhová vlajka, ktorá je „nepriestrelná, odolná proti prerezaniu a ohňovzdorná". Vyrobená je zo špeciálneho materiálu twaron z ktorého sa robia aj neprestrieľné vesty a vlajka opäť odkazuje na Tepláreň. Do festivalu sa zapojila aj Slovenská národná galéria. Jedným z projektov je „nenápadný pamätník" pre Juraja Vankuliča a Matúša Horvátha. „Kvapka na jednom z okien Premostenia je symbolickou slzou vyplakanou za zmarené životy."

### Politické reakcie

Strana Sloboda a Solidarita 17. októbra oznámila návrh vytvorenia inštitútu partnerského spolužitia. Jej poslanec Ondrej Dostál oznámil, že „[j]e to iba úprava niektorých majetkových práv a niektorých životných situácií," nejde teda o zavedenie manželstva. O návrhu by sa malo rokovať na októbrovej schôdzi NR SR.

18. októbra poslanci Národnej rady schválili vyhlásenie, ktoré útok odsudzuje. Okrem iného vyhlásili: „Parlament ostro odsudzuje teroristický čin z 12. októbra 2022, ktorého obeťami boli Matúš Horváth a Juraj Vankulič, ktorých životy vyhasli pre ich sexuálnu orientáciu. Vyjadruje hlbokú sústrasť pozostalým, rodinám a ich blízkym. Zároveň vyjadruje aj uistenie všetkým príslušníkom menšín a komunít, že sú obohacujúcou súčasťou našej spoločnosti." Žiadali tiež vládu, aby splnila záväzky zo svojho programového vyhlásenia zamerané na zlepšenie postavenia menšín a komunít na Slovensku.

Poslanci Národnej rady návrh 19. októbra 2022 odmietli. Za posunutie do druhého čítania hlasovalo 50 poslancov zo 133 prítomných. Proti bolo 37, zdržalo sa 15 a 31 poslancov nehlasovalo. Ešte v ten deň dostal minister spravodlivosti Viliam Karas od premiéra Eduarda Hegara „poverenie pripraviť legislatívu na posilnenie práv LGBT+ menšiny". Podľa Hegera je „prirodzenejšie" keď zmena pôjde cez vládu. Tvrdil tiež, že o poverenie požiadal sám Karas.

V súvislosti s teroristickým útokom plánuje Slovensko navštíviť delegácia Monitorovacej skupiny pre demokraciu, právny štát a základné práva Európskeho parlamentu. Podľa jej člena, europoslanca Vladimíra Bilčíka sa misia „chce na Slovensku podrobnejšie informovať o pozadí a kontexte tohto zločinu z nenávisti. Tiež diskutovať s príslušnými slovenskými orgánmi o konkrétnych krokoch v boji proti nenávisti a pri ochrane LGBT+ menšiny a ďalších zraniteľných skupín. Europoslanci chcú na Slovensku diskutovať o čo najvhodnejšom zapojení spoločných európskych inštitúcií do boja proti nenávisti vo verejnom priestore. Rovnako o radikalizácii mladých ľudí v online priestore."

### Iné reakcie

18. októbra 2022 denník Pravda informoval, že Jazykovedný ústav Ľudovíta Štúra zmenil definíciu slova „láska" z „náklonnosť jedného pohlavia k druhému" na novú definíciu, ktorá neobsahuje pojem pohlavie: „silná náklonnosť k určitej osobe na základe telesnej, duševnej a citovej príťažlivosti". Ústav ako odôvodnenie okrem iného uviedol: „Veľmi dobre si uvedomujeme obrovskú silu slov, ktorými ako ľudia dennodenne komunikujeme a tým aj konáme."

Juraj Krajčík starší, otec útočníka a kandidát za stranu VLASŤ, stiahol vyjadrenia zo svojho verejného Facebookového profilu. V rozhovoroch označil svojho syna za obeť a vyjadril sa, že neverí že bol páchateľom.

### Návštevy Teplárne po útoku

Miesto útoku navštívili viacerí hostia, medzi inými:

* 12. októbra 2022: prezidentka Zuzana Čaputová navštívila miesto vraždy večer. Objala sa s majiteľom Teplárne, Romanom Samotným.
* 8. marca 2023: holandský kráľovský pár Willem-Alexander a kráľovná Máxima.
* 13. marca 2023: Petr Pavel, novozvolený český prezident. „V odpoledních hodinách český prezidentský pár zavítal ke klubu Tepláreň, kde uctili památku obětí střelby na příslušníky LGBT komunity a také položili květiny k památníku zavražděného novináře Jána Kuciaka a jeho snoubenky Martiny Kušnírové".

Pripomínanie
------------

### Spomienkové podujatie

Na počesť Juraja a Matúša sa 12. októbra 2023 na Zámockej ulici uskutočnilo spomienkové podujatie pod názvom: „Matúš a Juraj, nezabudneme". Podujatia sa zúčastnili „tisíce ľudí". Súčasťou podujatia bola minúta ticha a zapálením sviečok, položenie vencov, koncerty, hudobné vystúpenia a príhovory. Zúčastnil sa predseda vlády Ľudovít Ódor, prezidentka Zuzana Čaputová sa kvôli ochoreniu nezúčastnila, ale poslala videonahrávku.

Referencie
----------

1. 1 2 3 4  MADRO, Peter. Streľba v centre Bratislavy si vyžiadala dve obete, páchateľ je mŕtvy. *Pravda* (Bratislava: OUR MEDIA SR), 2022-10-12. Dostupné online [cit. 2022-10-13]. ISSN 1336-197X.
2. 1 2 3 4 5 6 7  GDOVINOVÁ, Denisa. Priatelia spomínajú: Matúš hovoril vtip každých päť minút, s Jurajom sa všetci túžili kamarátiť. *Denník N* (Bratislava: N Press), 2022-10-18. Dostupné online [cit. 2022-10-22]. ISSN 1339-844X.
3. ↑  TASR. Tragickú streľbu v Bratislave prekvalifikovali na teroristický útok. *teraz.sk* (Bratislava: TASR), 2022-10-17. Dostupné online [cit. 2022-10-17].
4. ↑   *Vaša teplá obývačka* [online]. queerslovakia.sk, 2019-03-28, [cit. 2022-10-13]. Dostupné online. Archivované 2022-10-13 z originálu.
5. ↑   *Tepláreň* [online]. facebook.com, [cit. 2022-10-13]. Dostupné online.
6. ↑   *Kontakt* [online]. NERVOSA - drink & food, [cit. 2022-10-14]. Dostupné online.
7. ↑  ŠIMÍČKOVÁ, Jana. Zamaskovaný vrah pozoroval svoje obete desiatky minút. Zastrelil ich zbraňou, ktorú mal vybavenú laserom. *Hospodárske noviny* (Bratislava: MAFRA Slovakia), 2022-10-13. Dostupné online [cit. 2022-10-13]. ISSN 1336-1996.
8. ↑  ŠIMÍČKOVÁ, Jana. Zamaskovaný vrah pozoroval svoje obete desiatky minút. Zastrelil ich zbraňou, ktorú mal vybavenú laserom. *Hospodárske noviny* (Bratislava: MAFRA Slovakia), 2022-10-13. Dostupné online [cit. 2022-10-13]. ISSN 1336-1996.
9. ↑  Pravda. VIDEO: Zbabelá poprava na Zámockej. Juraj K. vraždil chladnokrvne a od chrbta. *Pravda* (Bratislava: OUR MEDIA SR), 2022-10-14. Dostupné online [cit. 2022-10-14]. ISSN 1336-197X.
10. 1 2  FILO, Jakub; HANZELOVÁ, Zuzana Kovačič. Útočník zastrelil v Bratislave dvoch ľudí. Zvažuje sa aj nenávistný motív. *SME* (Bratislava: Petit Press), 2022-10-12. Dostupné online [cit. 2022-10-13]. ISSN 1335-4418.
11. 1 2 3 4 5 6 7 8 9 10  Startitup. *Vražda na Zámockej bude zrejme prekvalifikovaná na terorizmus* [online]. YouTube, 2022-10-14, [cit. 2022-10-14]. Dostupné online.
12. ↑  OSVALDOVÁ, Lucia; ZDÚT, Matúš. Streľba na Zámockej v Bratislave môže byť zločin z nenávisti, útočili na návštevníkov LGBTI baru. *Denník N* (Bratislava: N Press), 2022-10-12. Dostupné online [cit. 2022-10-13]. ISSN 1339-844X.
13. ↑  TASR. Streľba na Zámockej: Polícia po strelcovi stále pátra, v Bratislave sú bezpečnostné opatrenia, odkazuje Vallo. *Aktuality.sk* (Bratislava: Ringier Axel Springer Slovakia), 2022-10-13. Dostupné online [cit. 2022-10-13].
14. 1 2 3 4 5  DEBNÁR, Ján. *Prokurátor Lipšic o vrahovi zo Zámockej: Neprejavil žiadnu ľútosť, robil si tabuľku cieľov, konal mimoriadne chladnokrvne* [online]. Aktuality.sk, 2024-01-15, [cit. 2024-01-16]. Dostupné online.
15. ↑  OSVALDOVÁ, Lucia; BENEDIKOVIČOVÁ, Mária. Vrah zo Zámockej bol šikovný žiak, ale bez kamarátov a s prejavmi zúrivosti. Obdivoval Breivika aj Eichmanna, nacionalizmus mal aj doma. *Denník N* (Bratislava: N Press), 2022-10-13. Dostupné online [cit. 2022-10-13]. ISSN 1339-844X.
16. ↑  OSVALDOVÁ, Lucia; BENEDIKOVIČOVÁ, Mária. Vrah zo Zámockej bol šikovný žiak, ale bez kamarátov a s prejavmi zúrivosti. Obdivoval Breivika aj Eichmanna, nacionalizmus mal aj doma. *Denník N* (Bratislava: N Press), 2022-10-13. Dostupné online [cit. 2022-10-13]. ISSN 1339-844X.
17. ↑  Polícia Slovenskej republiky. *[Môžeme upokojiť verejnosť, že ďalší útok strelca zo Zámockej ulice v Bratislave jej nehrozí]* [online]. facebook.com, [cit. 2022-10-13]. Dostupné online.
18. ↑  OSVALDOVÁ, Lucia; BENEDIKOVIČOVÁ, Mária. Vrah zo Zámockej bol šikovný žiak, ale bez kamarátov a s prejavmi zúrivosti. Obdivoval Breivika aj Eichmanna, nacionalizmus mal aj doma. *Denník N* (Bratislava: N Press), 2022-10-13. Dostupné online [cit. 2022-10-13]. ISSN 1339-844X.
19. ↑   Juraj Krajčík (1966). *SME* (Bratislava: Petit Press), 2022-10-13. Dostupné online [cit. 2022-10-13]. ISSN 1335-4418.
20. ↑  ZDÚT, Matúš; OSVALDOVÁ, Lucia. Útočníka zo Zámockej našli mŕtveho, k streľbe sa prihlásil na Twitteri, pár hodín predtým zverejnil manifest proti židom a LGBTI. *Denník N* (Bratislava: N Press), 2022-10-13. Dostupné online [cit. 2022-10-13]. ISSN 1339-844X.
21. ↑  Aktuality.sk. Vražda zo Zámockej: Našli mŕtve telo pravdepodobného páchateľa. *Aktuality.sk* (Bratislava: Ringier Axel Springer Slovakia), 2022-10-13. Dostupné online [cit. 2022-10-13].
22. ↑  FILO, Jakub. Útočník z Bratislavy je mŕtvy. Pred útokom zverejnil manifest proti Židom a LGBTI ľuďom. *SME* (Bratislava: Petit Press), 2022-10-13. Dostupné online [cit. 2022-10-13]. ISSN 1335-4418.
23. 1 2  TASR. *Vyšetrovanie vlaňajšej streľby na Zámockej ulici je vo finále, malo by byť skončené do mesiaca* [online]. Bratislava: Rozhlas a televízia Slovenska, 2023-10-12, [cit. 2023-10-14]. Dostupné online.
24. ↑  MADRO, Peter. Kto bol vrah z centra Bratislavy? Necítim žiadnu ľútosť, nie je to smiešne, pýtal sa po streľbe. *Pravda* (Bratislava: OUR MEDIA SR), 2022-10-13. Dostupné online [cit. 2022-10-13]. ISSN 1336-197X. Archivované 2022-10-13 z originálu.
25. ↑  Aktuality.sk. Strelec zo Zámockej mal na zozname ministra školstva Gröhlinga aj opozičného politika Fica. *Aktuality.sk* (Bratislava: Ringier Axel Springer Slovakia), 2022-10-19. Dostupné online [cit. 2022-10-22].
26. ↑  MEDVECKÝ, Matej. Aké je ideologické podhubie streleckých útokov. *SME* (Bratislava: Petit Press), 2022-10-13. Dostupné online [cit. 2022-10-13]. ISSN 1335-4418.
27. ↑  Polícia SR – Bratislavský kraj. *[Dnes krátko po 19.00 h došlo na Zámockej ulici k streľbe.]* [online]. facebook.com, [cit. 2022-10-13]. Dostupné online.
28. ↑  Polícia Slovenskej republiky. *[Dnes krátko po 19.00 hod. došlo na Zámockej ulici v Bratislave k streľbe]* [online]. facebook.com, [cit. 2022-10-13]. Dostupné online.
29. ↑  ŠNÍDL, Vladimír. Manuál proti konšpirátorom: zhrnutie dôkazov o teroristickom čine na Zámockej. *Denník N* (Bratislava: N Press), 2022-10-21. Dostupné online [cit. 2022-10-22]. ISSN 1339-844X.
30. 1 2 3  TASR. Tragickú streľbu v Bratislave prekvalifikovali na teroristický útok. *Pravda* (Bratislava: OUR MEDIA SR), 2022-10-17. Dostupné online [cit. 2022-10-22]. ISSN 1336-197X.
31. ↑  RTVS, TASR. *Tragickú streľbu na Zámockej prekvalifikovali na teroristický útok* [online]. Bratislava: Rozhlas a televízia Slovenska, 2022-10-17, [cit. 2022-10-22]. Dostupné online.
32. ↑   NAKA zadržala stredoškoláka, ktorý schvaľoval útok na Zámockej ulici. *TA3* (Bratislava: C.E.N.), 2022-10-21. Dostupné online [cit. 2022-10-21].
33. ↑   NAKA zadržala študenta, ktorý verejne schvaľoval teroristický útok na Zámockej. *Aktuality.sk* (Bratislava: Ringier Axel Springer Slovakia), 2022-10-21. Dostupné online [cit. 2022-10-22].
34. ↑   Stredoškoláka z Bratislavy obvinili pre. *Denník N* (Bratislava: N Press), 2022-10-22. Dostupné online [cit. 2022-10-22]. ISSN 1339-844X.
35. ↑  TASR. Ďalšie obvinenie z terorizmu : NAKA obvinila 16-ročnú osobu pre podozrenie zo spoluúčasti na terorizme. *Denník Postoj* (Bratislava: Denník Postoj), 2022-10-22. Dostupné online [cit. 2022-10-24]. ISSN 1336-720X.
36. ↑  TASR. NAKA obvinila dvoch mladíkov. Jedného pre podozrenie z účasti na terorizme, druhý schvaľoval útok na Zámockej. *Pravda* (Bratislava: OUR MEDIA SR), 2022-10-22. Dostupné online [cit. 2022-10-24]. ISSN 1336-197X.
37. 1 2  OSVALDOVÁ, Lucia. Oxfordský profesor Roger Griffin: Útok spred Teplárne je jasný akt terorizmu. *Denník N* (Bratislava: N Press), 2022-10-17. Dostupné online [cit. 2022-10-22]. ISSN 1339-844X.
38. ↑   *Na Špecializovanom trestnom súde sa začal súdny proces v prípade schvaľovania útoku na Zámockej ulici* [online]. TASR, 2024-01-15, [cit. 2024-01-16]. Dostupné online.
39. 1 2  TASR. Majiteľ podniku na Zámockej: Je to vedomý útok na LGBTI+ komunitu. *teraz.sk* (Bratislava: TASR), 2022-10-13. Dostupné online [cit. 2022-10-16].
40. 1 2  TASR. Jednou z obetí streľby v Bratislave bol další študent Univerzity Komenského. *SME* (Bratislava: Petit Press), 2022-10-13. Dostupné online [cit. 2022-10-13]. ISSN 1335-4418.
41. 1 2   *Vyjadrujeme smútok nad obeťami tragédií* [online]. Bratislava: Univerzita Komenského, 2022-10-13, [cit. 2022-10-20]. Dostupné online.
42. 1 2  HVORECKÝ, Michal. Bisexuál a nebinárny sú mŕtvi. *Denník N* (Bratislava: N Press), 2022-10-18. Dostupné online [cit. 2022-10-18]. ISSN 1339-844X.
43. ↑  BEDNÁROVÁ, Martina. Ľudia sa zomkli. Tisíce ľudi v hlavnom meste odsúdili útok na LGBTQ komunitu, prišla aj prezidentka. *Hospodárske noviny* (Bratislava: MAFRA Slovakia), 2022-10-14. Dostupné online [cit. 2022-10-16]. ISSN 1336-1996.
44. ↑  GDOVINOVÁ, Denisa. Priatelia spomínajú: Matúš hovoril vtip každých päť minút, s Jurajom sa všetci túžili kamarátiť. *Denník N* (Bratislava: N Press), 2022-10-18. Dostupné online [cit. 2022-10-20]. ISSN 1339-844X.
45. ↑  Pravda. Kto sú obete strelca? Študent, ktorý v bare pracoval a jeho kamarát. *Pravda* (Bratislava: OUR MEDIA SR), 2022-10-13. Dostupné online [cit. 2022-10-13]. ISSN 1336-197X.
46. ↑  FABOK, Jaroslav. Lipšic o streľbe na Zámockej: Rodičia vedeli, čo ich syn spáchal, neoznámili to. Je to jasný čin z nenávisti. *Hospodárske noviny* (Bratislava: MAFRA Slovakia), 2022-10-14. Dostupné online [cit. 2022-10-18]. ISSN 1336-1996.
47. ↑  TASR. Vallo a Aufrichtová reagujú na streľbu v Bratislave. *teraz.sk* (Bratislava: TASR), 2022-10-13. Dostupné online [cit. 2022-10-13].
48. ↑   Minister vnútra Roman Mikulec odsudzuje prejavy extrémizmu. *Denník N* (Bratislava: N Press), 2022-10-13. Dostupné online [cit. 2022-10-13]. ISSN 1339-844X.
49. ↑  Denník N. *Reakcia Eduarda Hegera na dvojnásobnu vraždu pred LGBTI barom Tepláreň* [online]. facebook.com, [cit. 2022-10-13]. Dostupné online.
50. ↑  KYSEĽ, Tomáš; SLIZ, Martin. Prestaňte s tou nenávisťou, odkazuje prezidentka politikom po streľbe v Bratislave. *Aktuality.sk* (Bratislava: Ringier Axel Springer Slovakia), 2022-10-13. Dostupné online [cit. 2022-10-13].
51. ↑   Český premiér Petr Fiala vyjadril sústrasť. *Denník N* (Bratislava: N Press), 2022-10-13. Dostupné online [cit. 2022-10-13]. ISSN 1339-844X.
52. ↑  HECL, Adam. Rakušan: Ve slušné společnosti pro homofobii není místo. *Deník N* (Praha: N media), 2022-10-13. Dostupné online [cit. 2022-10-15]. ISSN 2571-1717.
53. ↑   Šéfka eurokomisie Ursula von der Leyenová. *Denník N* (Bratislava: N Press), 2022-10-13. Dostupné online [cit. 2022-10-13]. ISSN 1339-844X.
54. ↑  TASR. Európsky parlament bude rokovať o rezolúcii odsudzujúcej zločiny z nenávisti voči LGBTI+ ľuďom. *Aktuality.sk* (Bratislava: Ringier Axel Springer Slovakia), 2022-10-17. Dostupné online [cit. 2022-10-18].
55. ↑  BALOGOVÁ, Beata. Čo pripomína vražda dvoch ľudí v Bratislave (komentár). *SME* (Bratislava: Petit Press), 2022-10-13. Dostupné online [cit. 2022-10-13]. ISSN 1335-4418.
56. ↑  KOSTOLNÝ, Matúš. Toto je ďalší Kuciak a Kušnírová. Teraz sa ukáže, či Slovensko dokáže súcitiť aj s LGBTI ľuďmi. *Denník N* (Bratislava: N Press), 2022-10-13. Dostupné online [cit. 2022-10-13].
57. ↑  HANUS, Martin. Slovenský Breivik : Vraždenie, aké sme ešte nezažili. *Denník Postoj* (Bratislava: Postoj Media), 2022-10-13. Dostupné online [cit. 2022-10-14]. ISSN 1336-720X.
58. ↑  ČOBEJOVÁ, Eva. Čo prekážalo na výstave o inklúzii v Slovenskom národnom múzeu. *Denník Postoj* (Bratislava: Postoj Media), 2023-05-23. Dostupné online [cit. 2023-05-26]. ISSN 1336-720X. Archivované 2023-05-26 z originálu.
59. ↑   *Zhromaždenie na podporu LGBTI komunity na Slovensku* [online]. facebook.com, [cit. 2022-10-13]. Dostupné online.
60. ↑  TASR. Na zhromaždení Za dúhové Slovensko si uctili pamiatku obetí útoku. *SME* (Bratislava: Petit Press), 2022-10-13. Dostupné online [cit. 2022-10-15]. ISSN 1335-4418.
61. ↑  Košice na Facebooku. *Pochod za odsúdenie nenávisti voči LGBTI+ komunite* [online]. facebook.com, [cit. 2022-10-13]. Dostupné online.
62. ↑  HEIGHES, Laura; ČERMÁKOVÁ, Judita. Prepáčte. Je to útok na celú komunitu. Košice smútili pre vraždu v Bratislave. *Korzár* (Bratislava: Petit Press), 2022-10-13. Dostupné online [cit. 2022-10-15]. ISSN 1335-4418.
63. ↑   Zhromaždení na bratislavskom Námestí SNP si uctili pamiatku obetí streľby na Zámockej. *Denník N* (Bratislava: N Press), 2022-10-13. Dostupné online [cit. 2022-10-13]. ISSN 1339-844X.
64. ↑  SITA. V centre Bratislavy sa uskutoční spomienková akcia na obete streľby. *SME* (Bratislava: Petit Press), 2022-10-14. Dostupné online [cit. 2022-10-15]. ISSN 1335-4418.
65. ↑   *Pochod za odsúdenie nenávisti voči LGBTI komunite* [online]. facebook.com, [cit. 2022-10-14]. Dostupné online.
66. ↑  BURČÍK, Matúš. Všade sú otrávené studne. LGBTI komunitu prišlo podporiť zhruba 15-tisíc ľudí. *SME* (Bratislava: Petit Press), 2022-10-14. Dostupné online [cit. 2022-10-15]. ISSN 1335-4418.
67. ↑  TASR. Zostávame v uliciach. V Bratislave opäť pochodovali na podporu LGBTI+ komunity. *SME* (Bratislava: Petit Press), 2022-10-16. Dostupné online [cit. 2022-10-18]. ISSN 1335-4418.
68. 1 2 3   *Odlišnosti by nikoho neměly stát život, hlásala na pochodu komunita LGBT+* [online]. iDNES.cz, 2022-10-21, [cit. 2022-10-22]. Dostupné online. (po česky)
69. 1 2   *Stovky lidí v centru Prahy demonstrovaly za bezpečí pro členy LGBT+ komunity | ČeskéNoviny.cz* [online]. www.ceskenoviny.cz, [cit. 2022-10-22]. Dostupné online. (po česky)
70. 1 2   *‚Nenávist zabíjí‘. Stovky lidí v Praze demonstrovaly za bezpečí LGBT+ komunity* [online]. iROZHLAS, [cit. 2022-10-22]. Dostupné online. (po česky)
71. 1 2  FESTIVAL, Pohoda. Slovenská Tepláreň – Koncerty pre Matúša a Juraja 12. – 20. novembra 2022 po celom Slovensku. *Aktuality.sk* (Bratislava: Ringier Axel Springer Slovakia), 2022-10-19. Dostupné online [cit. 2022-10-22].
72. ↑  CHRASTOVÁ, Dominika; ZDÚT, Matúš. Nepriestrelná vlajka a hrdosť. Sobotňajší Pride pred úradom vlády reaguje na teroristický útok pred Teplárňou. *Denník N* (Bratislava: N Press), 2023-07-20. Dostupné online [cit. 2023-07-21]. ISSN 1339-844X.
73. ↑  SITA. Slovenská národná galéria sa zapojila do podujatia Dúhový Pride Bratislava. *Pravda* (Bratislava: OUR MEDIA SR), 2023-06-26. Dostupné online [cit. 2023-07-21]. ISSN 1336-197X.
74. 1 2  TASR. SaS chce zlepšiť postavenie LGBTI komunity, navrhuje partnerské spolužitie. *Pravda* (Bratislava: OUR MEDIA SR), 2022-10-17. Dostupné online [cit. 2022-10-18]. ISSN 1336-197X.
75. 1 2  RTVS, TASR. *Poslanci odsúdili útok na LGBT+ menšinu* [online]. Bratislava: Rozhlas a televízia Slovenska, 2022-10-18, [cit. 2022-10-22]. Dostupné online.
76. ↑  RTVS, mb. *Parlament odmietol inštitút partnerského spolužitia* [online]. Bratislava: Rozhlas a televízia Slovenska, 2022-10-19, [cit. 2022-10-22]. Dostupné online.
77. 1 2  RTVS, TASR. *Minister spravodlivosti pripraví legislatívu na posilnenie práv LGBT+ ľudí* [online]. Bratislava: Rozhlas a televízia Slovenska, 2022-10-19, [cit. 2022-10-22]. Dostupné online.
78. ↑  RTVS, TASR. *Slovensko navštívi pre dvojnásobnú homofóbnu vraždu misia europarlamentu* [online]. Bratislava: Rozhlas a televízia Slovenska, 2022-10-21, [cit. 2022-10-22]. Dostupné online.
79. ↑  HUTKO, Dominik. Dozvuky teroristického činu v Teplárni: Jazykovedci zmenili definíciu slova láska. *Pravda* (Bratislava: OUR MEDIA SR), 2022-10-18. Dostupné online [cit. 2022-10-18]. ISSN 1336-197X.
80. ↑  BREZÁNI, Juraj. *Otec teroristu zo Zámockej / Neverím, že to môj syn spravil, bol zneužitá obeť, narafičili to naňho* [online]. www.postoj.sk, [cit. 2023-05-29]. Dostupné online.
81. ↑  REFRESHER. *ZÁZNAM: Prezidentka Zuzana Čaputová si uctila obete útoku pred klubom Tepláreň* [online]. refresher.sk, [cit. 2023-07-14]. Dostupné online.
82. ↑   *Holandský kráľovský pár v Teplárni: Stretnutie bolo veľmi emotívne* [online]. queerslovakia.sk, 2023-03-09, [cit. 2023-07-14]. Dostupné online.
83. ↑   *Nový český prezident Petr Pavel s chotí navštívili Slovensko* [online]. mzv.cz, [cit. 2023-07-14]. Dostupné online.
84. ↑   Rok po tragickom útoku v Teplárni: LGBTI+ ľudia dennodenne čelia predsudkom. Zlepší sa ich život na Slovensku?. *TA3* (Bratislava: C.E.N.). Dostupné online [cit. 2023-10-14].
85. 1 2 3  RTVS, Michaela Kalmanová. *Spomienka na streľbu na Zámockej: Po rýchlej reakcii polície neprišla primeraná reakcia spoločnosti, prihovoril sa Ódor* [online]. Bratislava: Rozhlas a televízia Slovenska, 2023-10-12, [cit. 2023-10-14]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Teroristický útok v Bratislave 12. októbra 2022**

Externé odkazy
--------------

* Záznam z tlačovej konferencie majiteľa podniku Tepláreň (13. október 2022)
* Záznam z tlačovej konferencie Policajného zboru a Úradu špeciálnej prokuratúry (14. október 2022)

Súradnice: 48°08′41″S 17°06′05″V﻿ / ﻿48,1447°S 17,1014°V﻿ / 48.1447; 17.1014